b'\n_START_ARTICLE_\nVelika Krpanova pot\n_START_PARAGRAPH_\nVelika Krpanova pot je pe\xc5\xa1pot, poimenovana po Martinu Krpanu z Vrha, junaku iz istoimenskega Levstikovega dela, objavljenega leta 1858 v Slovenskem glasniku, ki naj bi tu tovoril prepovedano sol. Pot je dolga 91 kilometrov, je srednje zahtevna in primerna tudi za kolesarje. Zaradi dol\xc5\xbeine jo priporo\xc4\x8dajo za tridnevni treking ali za kraj\xc5\xa1e enodnevne etape. Posebnost te pe\xc5\xa1poti je, da se za\xc4\x8dne in kon\xc4\x8da na \xc5\xbeelezni\xc5\xa1ki postaji, kar je priro\xc4\x8dno za pohodnike, prav tako pa so jim v pomo\xc4\x8d \xc5\xa1e zemljevid poti, vodnik in oznake na terenu.\n_START_SECTION_\nOpis poti\n_START_PARAGRAPH_\nZa\xc4\x8dne se na \xc5\xbeelezni\xc5\xa1ki postaji v Pivki in poteka po poti, po kateri je hodil Fran Levstik, ko je na gradu Kalec pisal prvo slovensko povest Martin Krpan. Pohodnike nato pot vodi po dolini Pivke, preko Javornikov na Cerkni\xc5\xa1ko polje, \xc4\x8dez Bloke na Slivnico, potem se spusti proti Cerknici in Rakovemu \xc5\xa0kocjanu ter \xc4\x8dez Kali\xc4\x8d na cilj, to je proti \xc5\xbeelezni\xc5\xa1ki postaji v Postojni. Na trasi je 14 naravnih in kulturnih znamenitosti, kot so \xc5\xa1tevilni cerkveno-kulturni spomeniki, grajske ru\xc5\xa1evine in ohranjeni dvorci. Pot je polna kra\xc5\xa1kih znamenitosti, pohodniki si lahko ogledajo izvire in ponikalnice, presihajo\xc4\x8de jezero, jame in udornice, prav tako pa ne manjka mokri\xc5\xa1\xc4\x8d, suhih travnikov, planinskih pa\xc5\xa1nikov in gozdov.'